Lav et referat af nedenstående tekst:

Tekst:
Det kan godt være, at de kæmper med at lokke læger til sygehuset i Thisted. Men det betyder ikke, at sygehuset lukker - tværtimod. En ny rapport fra Region Nordjyllands administration slår nu fast, at akuthospitalet i Thisted består - og det gør det også fremover. Rapporten "Sammen om Fremtidens Thisted" har været undervejs fra regionens administration og hospitalsledelsen i Thisted i et halvt år. Den bygger på en faglig gennemgang af hele hospitalet og patientsikkerhedsrunder og tegner nu et grundigt billede af fremtidens hospital for borgere i Thy og på Mors. Blandt andet skal der oprettes et ambulatorium for børn og unge, så behandlingen af denne gruppe ikke længere automatisk vil foregå i Aalborg eller andre steder. Samtidig skærpes visitationskravene for akutte organkirurgiske patienter. Indtil nu har det været praksis at sende den gruppe patienter til andre sygehuse i Region Nordjylland og Midtjylland, men det har vist sig, at flere af patienterne ikke har haft behov for akut udredning. Derfor lægger rapporten op til, at de ikke-akutte organkirurgiske patienter skal blive på regionshospitalet i Thisted, mens de akutte organkirurgiske patienter fortsat henvises til andre sygehuse. Rapporten lægger også op til at udvikle og udvide det ortopædkirurgiske område og det medicinske område i Thisted. Det skal blandt andet ske med flere sengepladser og flere specialer. Forretningsudvalget i Region Nordjylland skal se på rapporten allerede den 18. april. Den endelige politiske beslutning om "Fremtidens Thisted" tager Regionsrådet den 25. april.

Referat:
Et børneambulatorium, flere sengepladser og flere specialer er opskriften på fremtidens sygehus i Thisted, lyder det i ny rapport.